7,000 ġenitur waħdu ħafna minnhom ommijiet qegħdin fuq il-benefiċċji soċjali waqt li 1,200 oħra qegħdin f’impjieg. F’konferenza tal-aħbarijiet fil-qasam industrijali f’Bulebel, il-Ministru tal-Edukazzjoni Evarist Bartolo u ċ-Chairman tal-ETC Clyde Caruana tkellmu dwar l-inizjattivi li ħa l-Gvern biex aktar nies jidħlu fid-dinja tax-xogħol. Caruana qal li l-1,200 single parent li huma impjegati se jirċievu l-in-work benefit li tħabbar it-Tnejn li għadda fil-budget ta’ €1,000 għal kull wild. Huwa qal li dan il-benefiċċju se jkun qed tgħin lil dawk il-familji bi dħul baxx jidħlu fid-dinja tax-xogħol billi tagħti sa massimu ta’ €1,000 għal kull wild. Dan l-ammont jiżdied għal massimu ta’ €1,200 f’każijiet ta’ ġenitur wieħed. Il-Ministru Barolo qal li l-Budget kien jinkludi miżuri innovattivi u inkoraġġanti biex jassigura tkabbir ekonomiku u ġustizzja soċjali. Fl-istess waqt għandu l-għan li jżomm liż-żagħażagħ ‘il bogħod mill-benefiċċji. Huwa qal ukoll li l-miżura mħabbra fil-budget għal din is-sena taċ-childcare bla ħlas se tkompli bil-għan li aktar nies jidħlu fid-dinja tax-xogħol. Il-Ministru qal li l-ekonomija qiegħda turi prospetti tajbin ħafna u l-livell ta’ qgħad f’pajjiżna huwa fost l-aktar baxx fl-Unjoni Ewropea. Qal li l-qgħad fost iż-żgħażagħ f’pajjiżi oħra Ewropej hija problema serja iżda Malta qed tirbaħ din l-isfida u għandha rata fost l-inqas fl-Ewropa ta’ qgħad fost iż-żgħażagħ. Dawn huma frott ta’ miżuri li daħħal il-Gvern fil-baġit li għadda u li kompla jżied magħhom f’dan il-baġit. Il-Ministru Bartolo semma’ kif l-inċentivi favur il-persuni b’diżabilità huma b’saħħithom ħafna u se jkun qed jgħin lil numru kbir isibu xogħol u jkunu produttivi.